दक्षिणी दिल्ली नगर निगम की ओर से डेंगू के लार्वा की जांच के लिए चलाए गए अभियान के दौरान सुप्रीम कोर्ट की पार्किंग, डीडीए, जल बोर्ड कार्यालय समेत एयर इंडिया कॉलोनी में लार्वा मिला है। दक्षिणी निगम के अफसरों के मुताबिक सात अगस्त से आने वाले दो माह तक लगातार जागरूकता अभियान चलाया जाएगा। अब तक तीन हजार से ज्यादा सरकारी संस्थानों के चालान काटे जा चुके हैं। निगम के वरिष्ठ अधिकारियों के अनुसार प्रत्येक वार्ड में डेंगू के लार्वा की जांच के लिए टीम गठित की गई है। टीम आरडब्ल्यूए पदाधिकारियों संग प्रत्येक घर में जा कर लार्वा की जांच कर रही है। अगस्त महीने तक 45,315 स्थानों पर मच्छरों का लार्वा मिला। इसमें से 42,554 को कानूनी नोटिस भेजा जा चुका है। वहीं सुप्रीम कोर्ट की पार्किंग स्थल, डीडीए, मेट्रो निर्माण स्थलों, लोक निर्माण विभाग, केंद्रीय लोक निर्माण विभाग, एयर इंडिया कॉलोनी, दिल्ली जल बोर्ड कार्यालय, एमटीएनएल, सीआरपीएफ आफिस समेत 3453 सरकारी संस्थानों में लार्वा पाया गया। महापौर कमलजीत सहरावत ने बताया कि प्रत्येक वार्ड में ऑटो रिक्शा पर लगे लाउड स्पीकर से लोगों को डेंगू व मच्छरों से बचाव के लिए जागरूक किया जा रहा है। अब तक 25 लाख एसएमएस भेजे जा चुके हैं। 19 लाख से अधिक पंपलेट वितरित किए गए और 2459 बैनर लगाए गए हैं। अब तक आरडब्ल्यूए संग 2805 बैठकें आयोजित की जा चुकी हैं। निगम स्कूलों में विशेष सफाई अभियान चलाया जा रहा है। छात्रों को होमवर्क में डेंगू, चिकनगुनिया से बचाव, लक्षण और साफ-सफाई संबंधी प्रश्न पूछे जा रहे हैं।